Avisen i Undervisningen :: OPHAVSRET
Bag ethvert foto står en fotograf. Bag enhver tekst står en skribent. Og bag enhver tegning står en tegner. Ophavsret handler om, at sørge for, at den person, der har skabt ’et værk’ bliver spurgt, krediteret og eventuelt betalt, hvis andre gerne vil bruge hans eller hendes materiale.
Både i en trykt avis og i netaviser er det kutyme at skrive skribentens navn over eller under artiklen og fotografens navn ved fotos. Det viser, hvem der er ophavsmand til teksten og som en sidegevinst giver det også læserne mulighed for at kontakte skribenten eller fotografen.
Ethvert produkt eller værk har altså en ejermand. Det betyder, at hvis du tegner en tegning, skriver en tekst, tager et fotografi eller i det hele taget producerer noget, som kan kaldes ’et værk’, så har du ’ejendomsretten’, det vil sige ophavsretten til det. Derfor skal andre også spørge dig om lov, hvis de vil bruge det. Det er nemlig dit værk. Dog gælder der undtagelser, som fx at man gerne må citere fra andres værker.
Det samme gælder for alt det materiale, du selv finder, hvad enten det er i bøger, blade, aviser eller stof på internettet. Der er altid nogen, der ejer det. Og derfor skal man altid undersøge, om det er i orden at bruge den andens værk.
Der kan gælde nogle specielle regler, hvis materialet kun bliver brugt til undervisningsbrug og skolen fx har lavet en fælles aftale og/eller betalt for, at alle dens elever må bruge materialet fra en bestemt tjeneste i undervisningen. Men uanset hvad, skal man hvis man i sin skoleavis fx trykker et foto, som en anden har taget, normalt altid kreditere fotografen.
Men værket må under ingen omstændigheder bruges kommercielt. Det betyder også, at du ikke må lægge andre menneskers materiale ud på internettet, for der kan du ikke længere kontrollere, hvad det bliver brugt til. Det er en vigtig viden at have, når I skal lave en netavis.
Det kan være dyrt at krænke ophavsretten. Der er eksempler på teenagere, som er blevet dømt til at betale bøder på tusindvis af kroner for at krænke ophavsretten.
I denne folder fra EMU’en kan du læse mere om hvilke regler, der gælder for elever, der arbejder med medier i skolen.
Her kan du læse om ophavsret i forhold til aviskonkurrencen i Nyhedsugen.